દિવાળીના દિવસે ભુજ-માંડવી રોડ પર આવેલા ખત્રી તળાવ નજીક નારણપરના ગઢવી યુવાનને રૂપિયાની લેતી-દેતીના મુદ્દે ફાયરિંગ કરનારા બે આરોપી ઝડપાઈ ચૂક્યા છે. ફાયરિંગ કરનારા એક્સ. આર્મી મેન સહિત બે આરોપીઓને પશ્ચિમ કચ્છ પોલીસે અલગ-અલગ પાંચ ટીમો બનાવી બુધવારે ભુજોડી પાસેથી ઝડપી લીધા હતા. નોંધનીય છે કે મેહૂલ વિનોદદાન ગઢવીએ માધાપર રહેતા આકાશ આર્ય પાસેથી દોઢેક વર્ષ અગાઉ 25,00,000 ઉછીના લીધા હતા તથા માધાપરમાં રહેતા અશોકસિંહ વિજયસિંહ જાડેજા પાસેથી આઠેક મહિના પહેલાં 50 હજાર લીધા હતા, આ ઘટનામાં ઉગ્ર બોલાચાલી થતાં ઉશ્કેરાયેલા અશોકસિંહ જાડેજાએ પોતાની પાસે રહેલી લાઇસન્સવાળી રીવોલ્વરથી મેહુલ ઉપર ફાયરિંગ કરતાં મેહુલ સ્થળ પર જ ઢળી પડ્યો હતો અને સારવાર દરમિયાન મેહૂલ વિનોદ ગઢવીનું મોત થયું હતું.